《陇头水》
明代·杨光溥

陇坂何崎岖，十里九回折。下有陇头水，日夜声呜咽。

行人到此闻水声，回首吞声多怆戚。惟有壮士心，刚似昆吾铁。

近水磨宝刀，拟拭匈奴血。肯为儿女态，行行惨离别。

所志图麒麟，一身甘陨国。此水本无情，何为使人恻。

作者简介：山东沂水人。成化五年进士。授刑部主事。时魏国公兄弟仇讦累年，光溥理之即决。后累官山西按察司副使。有《剪灯琐话》、《沂州文集》、《素封亭稿》、《梅花集咏》等。